กรมอุตุนิยมวิทยา ขอให้ประชาชนติดตามสภาพอากาศอย่างใกล้ชิด ช่วง 2-3 วันนี้ หลายพื้นที่ยังคงได้รับอิทธิพลจากพายุฤดูร้อน
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยว่า วันนี้ (28 เม.ย.64) ถึง 30 เม.ย.64 หลายพื้นที่โดยเฉพาะประเทศไทยตอนบนยังคงได้รับอิทธิพลจากพายุฤดูร้อนที่เกิดขึ้นจากสภาพอากาศที่มีความแปรปรวนโดยภาคเหนือและภาคกลาง มีฝนฟ้าคะนอง ลมกระโชก ฟ้าผ่า ร้อยละ 70 ของพื้นที่และอาจมีลูกเห็บตก ขณะที่ภาคตะวันออกเฉียงเหนือและภาคตะวันออก มีฝนฟ้าคะนองลมกระโชกแรง ร้อยละ 60 ของพื้นที่อาจมีฟ้าผ่าเกิดขึ้นบางแห่ง ส่วนภาคใต้ มีฝนฟ้าคะนองและฝนตกหนักบางแห่ง ร้อยละ 40 ของพื้นที่ ขอให้ประชาชนเฝ้าระวังอันตรายที่อาจจะเกิดขึ้น ควรหลีกเลี่ยงในการอยู่ในพื้นที่โล่งแจ้งและใต้ต้นไม้ใหญ่ รวมถึงป้ายโฆษณาที่ไม่มั่นคงแข็งแรงเพื่อความปลอดภัย ทั้งนี้ควรติดตามสภาพอากาศอย่างใกล้ชิดประชาชนสามารถติดตามสภาพอากาศจากกรมอุตุนิยมวิทยาได้ ที่เว็บไซต์  www.tmd.go.th หรือโทรสายด่วน 1182